રાધનપુરમાં બે વેપારી વચ્ચે જૂથ અથડામણ સર્જાતાં ત્રણ ઇજાગ્રસ્ત
નવગુજરાત સમય | Publish Date: Jun 7 2018 10:33AM
રાધનપુરમાં સામાન્ય તકરારને લઇ બે વેપારીઓના જૂથ વચ્ચે અથડામણ થવા પામી હતી જેમાં મારામારી સહીત સામાન્ય પથ્થરમારો થવા પામ્યો હતો. જેમાં ત્રણ ઈસમોને ઈજા થતા મામલો તંગ બનતા પોલીસ ગણતરીની મીનીટોમાં પહોચી સ્થિતિ કાબુમાં લેતા મામલો થાળે પડ્યો હતો.
રાધનપુર શહેરના પટ્ટની દરવાજા પાસે વર્ષોથી સામસામે બે દુકાનો ધરાવતા બે વેપારીઓ વચ્ચે અનબન ચાલી રહી છે ત્યારે બુધવારે બપોરના સમયે બન્ને વેપારીઓ વચ્ચે સામાન્ય બાબતે તકરાર થતા ઉગ્ર બોલાચાલી થતાં બન્ને વેપારીઓના જૂથ હાથમાં ધોકા લાકડી અને તીક્ષ્ણ હથિયારો ધારણ કરી આવી પહોચતા બજારમાં ભયનો માહોલ જોવા મળ્યો હતો અને બન્ને જૂથોના માણસો વચ્ચે મારામારી થતા એક જૂથના સિપાહી ઉમરભાઈને શરીરના ભાગે છરી વાગી હતી તો બન્ને જૂથો વચ્ચે સામાન્ય પથ્થરમારો થતા બે અન્ય ઈસમોને પણ નાની મોટી ઈજાઓ પહોચતા ઘાયલ થયા હતા ત્યારે અથડામણના સમાચાર પહોચતા રાધનપુર પોલીસનો કાફલો ઘટના સ્થળે દોડી આવ્યો હતો અને ટોળા વિખેરી સ્થિતિને કાબુમાં લીધી હતી જો કે પોલીસે દ્વારા ચૂસ્ત બંદોબસ્ત ગોઠવી દેવામાં આવ્યો હતો.
> નિવેદન લઇ આગળની કાર્યવાહી કરીશું
બન્ને વેપારીઓ વચ્ચે ઝગડો થયો હતો કોઈ મોટું અથડામણ જેવો બનાવ બન્યો નથી અને બન્ને વેપારીઓના સંબધીઓ વચ્ચે ઘર્ષણ થતા માહોલ થોડીવાર માટે તંગ બન્યો હતો અને પોલીસ ઘટના સ્થળે પહોચી તાત્કાલિક ટોળા વિખેરા હતા અને સ્થિતિ કાબુમાં લઇ વિસ્તારમાં પોલીસ બંદોબસ્ત ગોઠવી દીધો હતો ત્યારે હાલમાં ઈજાગ્રસ્તોના નિવેદન લઇ પોલીસ આગળની કાર્યવાહી કરશે.: દિલીપસિંહ ઝાલા – પી આઈ – રાધનપુર પોલીસ